Ing Natal tgl 24 menika sumangga kita aprasetya ngriyadinaken Natal kanthi prasaja, nyuda wragating Natalan. Kejawi ngener dhateng tuladhanipun Sang Kristus, menika saged dados wujuding tanggel jawab kita nanggulangi resesi ekonomi bangsa kita ingkang dereng luwar. Saiba saenipun, jempolan…menawi tiyang Kristen, greja-greja ing Indonesia sami sarujuk tumrap bab ing inggil, temah ing dinten-dinten Natal reginipun bandha boten perlu mindhak, limrah kados padatan kemawon, karana kita natalan kanthi ngaosi watak prasaja lan andhap asor dhedhasar sihipun Allah. Menika dados wujuding sikep diwasa lan tanggel jawab anggen kita nresnani Allah lan sesami: mbrastha kamiskinan, gesang sehat, jujur, wicaksana, lsp. Menika watak lan patrap ingkang selaras kaliyan Sang Kristus Sang Pepadhang saking Allah lan boten katut dhateng geganthaning industri ingkang menawarkan: pemborosan, foya-foya ing bab sandhang lan pangan ingkang mewah, ingkang malah saya damel nflasi lan korupsi saya ndadra, ingkang ndamel jurang strata sosial antawisipun sugih lan miskin saya lebet, njalari tumindaking piawon (kejahatan) saya ndadra, mekaten ugi saya kathahing pratingkah cengkiling, ingkang ngulinakaken para kaum anem dados saya kesed lan hedonis (remen ingkang nikmat kemawon).